CELEX: 32022D0484
Language: mt
Date: 2022-03-23 00:00:00
Title: Deċiżjoni ta’ Implimentazzjoni tal-Kummissjoni (UE) 2022/484 tat-23 ta’ Marzu 2022 li tawtorizza derogi mir-Regolament (UE) Nru 1307/2013 tal-Parlament Ewropew u tal-Kunsill u mir-Regolament ta’ Delega tal-Kummissjoni (UE) Nru 639/2014 fir-rigward tal-implimentazzjoni ta’ ċerti kundizzjonijiet li jirrigwardaw il-pagament ta’ ekoloġizzazzjoni għas-sena tat-talba 2022 (notifikata bid-dokument C(2022) 1875)

25.3.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 98/105
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/484
         tat-23 ta’ Marzu 2022
         li tawtorizza derogi mir-Regolament (UE) Nru 1307/2013 tal-Parlament Ewropew u tal-Kunsill u mir-Regolament ta’ Delega tal-Kummissjoni (UE) Nru 639/2014 fir-rigward tal-implimentazzjoni ta’ ċerti kundizzjonijiet li jirrigwardaw il-pagament ta’ ekoloġizzazzjoni għas-sena tat-talba 2022
         
            
               (notifikata bid-dokument C(2022) 1875)
            
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (1), u b’mod partikolari l-Artikolu 69(1) tiegħu,
         Billi:
         
                     (1)
                  
                  
                     It-Titolu III, il-Kapitolu 3 tar-Regolament (UE) Nru 1307/2013 jipprevedi pagament għal prattiki agrikoli li huma ta’ benefiċċju għall-klima u għall-ambjent (“pagament ta’ ekoloġizzazzjoni”). Dawk il-prattiki jinkludu d-diversifikazzjoni tal-uċuħ tar-raba’ skont il-punt (a) tal-Artikolu 43(2), u erjas b’fokus ekoloġiku skont il-punt (c), tal-Artikolu 43(2) ta’ dak ir-Regolament. Iktar regoli dwar dawk il-prattiki huma stabbiliti fil-Kapitolu 3 tar-Regolament ta’ Delega tal-Kummissjoni (UE) Nru 639/2014 (2).
                  
               
                     (2)
                  
                  
                     L-Artikolu 44(4) tar-Regolament (UE) Nru 1307/2013, jistabbilixxi li, għall-finijiet tad-diversifikazzjoni tal-uċuħ tar-raba’, l-art mistrieħa titqies bħala wiċċ tar-raba’ differenti mill-ħaxix jew minn foraġġ erbaċew ieħor. Dan jimplika li l-art li tkun intużat għar-ragħa jew għall-ħsad għall-finijiet ta’ produzzjoni ma tistax tingħadd bħala art mistrieħa.
                  
               
                     (3)
                  
                  
                     Il-punt (a), tal-ewwel subparagrafu, tal-Artikolu 46(2), tar-Regolament (UE) Nru 1307/2013, jistabbilixxi li erjas taħt art mistrieħa jistgħu jitqiesu bħala erjas b’fokus ekoloġiku. L-Artikolu 45(2) tar-Regolament Delegat (UE) Nru 639/2014 jeħtieġ li ma għandux ikun hemm produzzjoni agrikola, u l-Artikolu 45(10b) ta’ dak ir-Regolament jipprojbixxi l-użu ta’ prodotti għall-protezzjoni tal-pjanti, fuq art mistrieħa li tikkwalifika bħala erja b’fokus ekoloġiku.
                  
               
                     (4)
                  
                  
                     L-invażjoni tal-Ukrajna mir-Russja fl-24 ta’ Frar 2022 wasslet għal żieda qawwija fil-prezzijiet tal-prodotti bażiċi u għandha impatt fuq il-provvista u d-domanda għall-prodotti agrikoli. Sabiex tiġi indirizzata din is-sitwazzjoni, jenħtieġ li jiżdied il-potenzjal tal-produzzjoni agrikola tal-Unjoni kemm għall-provvista tal-ikel kif ukoll tal-għalf.
                  
               
                     (5)
                  
                  
                     Art mistrieħa tibqa’ art li tinħarat adattata għall-produzzjoni tal-uċuħ tar-raba’ li, għalkemm fi gradi differenti skont il-kundizzjonijiet tagħhom bħall-kwalità tal-ħamrija, tista’ tintuża immedjatament għall-produzzjoni tal-ikel u tal-għalf. Għalhekk, sabiex il-bdiewa jkunu jistgħu jagħmlu użu kemm jista’ jkun mill-erjas disponibbli tagħhom għall-fini tal-produzzjoni tal-ikel u tal-għalf tal-annimali, jenħtieġ li l-Istati Membri jkunu awtorizzati jidderogaw mill-kundizzjonijiet relatati mal-pagament ta’ ekoloġizzazzjoni, inkluż l-użu ta’ prodotti għall-protezzjoni tal-pjanti, għas-sena ta’ talba 2022 fir-rigward tal-art mistrieħa li ġiet iddikjarata li tissodisfa r-rekwiżiti tad-diversifikazzjoni tal-uċuħ tar-raba’ jew tal-erja b’fokus ekoloġiku f’konformita mal-Artikolu 44(4) u mal-punt (a), tal-ewwel subparagrafu, tal-Artikolu 46(2) tar-Regolament (UE) Nru 1307/2013, rispettivament.
                  
               
                     (6)
                  
                  
                     Jenħtieġ li din id-Deċiżjoni tipprevedi biss derogi għall-obbligi tad-diversifikazzjoni tal-uċuħ tar-raba’ u tal-erja b’fokus ekoloġiku sa fejn u għal perjodu li jkunu strettament meħtieġa. Jenħtieġ li d-derogi jkunu limitati għas-sena tat-talba 2022 u li jkollhom l-għan li jindirizzaw l-impatt fuq il-provvista u d-domanda għall-prodotti agrikoli billi jippermettu żieda fl-erja totali tar-raba’ disponibbli għall-produzzjoni tal-ikel u tal-għalf.
                  
               
                     (7)
                  
                  
                     Meta jiddeċiedu dwar l-applikazzjoni tad-derogi fl-erjas affettwati, jenħtieġ li dawk l-Istati Membri jqisu b’mod xieraq l-objettivi tal-prattiki agrikoli ta’ benefiċċju għall-klima u għall-ambjent u, b’mod partikolari, il-ħtieġa għal protezzjoni suffiċjenti tal-kwalità tal-ħamrija u tal-kwalità tar-riżorsi naturali u tal-bijodiversità, speċjalment matul l-iktar perjodi sensittivi għal meta joħorġu l-fjuri u għall-għasafar li jbejtu.
                  
               
                     (8)
                  
                  
                     Sabiex jiġi żgurat li d-derogi awtorizzati b’din id-Deċiżjoni jkunu effettivi fid-dawl tal-objettivi segwiti, jiġifieri mitigazzjoni taż-żieda fil-prezzijiet tal-komoditajiet u l-impatt fuq il-provvista u d-domanda, jenħtieġ li l-Istati Membri jieħdu d-deċiżjonijiet tagħhom dwar l-applikazzjoni tad-derogi fi żmien 21 jum mid-data tan-notifika ta’ din id-Deċiżjoni, u jenħtieġ li jinnotifikaw lill-Kummissjoni b’dawk id-deċiżjonijiet meħuda fi żmien sebat ijiem wara d-data li fiha jkunu ttieħdu d-deċiżjonijiet.
                  
               
                     (9)
                  
                  
                     Sabiex il-Kummissjoni tkun tista’ timmonitorja l-applikazzjoni korretta tad-derogi pprovduti hawnhekk kif ukoll l-impatt tagħhom, jenħtieġ li l-Istati Membri jipprovdu informazzjoni dwar l-għadd ta’ azjendi u ettari koperti mid-derogi. Jenħtieġ li dik l-informazzjoni tkun disponibbli għall-Kummissjoni sal-15 ta’ Diċembru 2022 billi jintużaw l-istrumenti eżistenti ta’ notifika.
                  
               
                     (10)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat għall-Pagamenti Diretti,
                  
               ADOTTAT DIN ID-DEĊIŻJONI:
         
            Artikolu 1
            Deċiżjonijiet li jidderogaw minn ċerti kundizzjonijiet relatati mal-pagament ta’ ekoloġizzazzjoni għas-sena tat-talba 2022
            
               1.   Permezz ta’ deroga mill-Artikolu 44(4) tar-Regolament (UE) Nru 1307/2013, għas-sena ta’ talba 2022, l-Istati Membri jistgħu jiddeċiedu li l-art mistrieħa titqies bħala wiċċ tar-raba’ distint anke jekk din l-art tkun intużat għar-ragħa jew għall-ħsad għall-fini ta’ produzzjoni, jew tkun ġiet ikkultivata.
            
            
               2.   B’deroga mill-Artikolu 45(2) tar-Regolament ta’ Delega (UE) Nru 639/2014, għas-sena tat-talba 2022, l-Istati Membri jistgħu jiddeċiedu li dik l-art mistrieħa titqies bħala erja b’fokus ekoloġiku skont il-punt (a) tal-ewwel subparagrafu tal-Artikolu 46(2) tar-Regolament (UE) Nru 1307/2013 anke jekk tali art tkun intużat għar-ragħa jew għall-ħsad għall-fini ta’ produzzjoni, jew tkun ġiet ikkultivata. Għandu japplika l-fattur ta’ ponderazzjoni stabbilit għall-art mistrieħa fl-Anness X tar-Regolament (UE) Nru 1307/2013.
               B’deroga mill-Artikolu 45(10b) tar-Regolament ta’ Delega (UE) Nru 639/2014, meta l-Istati Membri jagħmlu użu mid-deroga msemmija fl-ewwel subparagrafu ta’ dan il-paragrafu, huma jistgħu jiddeċiedu wkoll li jippermettu l-użu ta’ prodotti għall-protezzjoni tal-pjanti f’dawk l-erjas fejn intużaw għar-ragħa jew għall-ħsad għall-fini ta’ produzzjoni jew fejn ġew ikkultivati.
            
         
         
            Artikolu 2
            Limitu ta’ żmien
            Id-deċiżjonijiet imsemmija fl-Artikolu 1 għandhom jittieħdu fi żmien 21 jum mid-data tan-notifika ta’ din id-Deċiżjoni.
         
         
            Artikolu 3
            Notifiki
            
               1.   L-Istati Membri għandhom jinnotifikaw lill-Kummissjoni bid-deċiżjonijiet imsemmija fl-Artikolu 1 fi żmien sebat ijem wara d-data li fiha jkunu ttieħdu id-deċiżjonijiet.
            
            
               2.   Sal-15 ta’ Diċembru 2022, l-Istati Membri għandhom jinnotifikaw lill-Kummissjoni bin-numru ta’ azjendi li użaw id-derogi previsti fl-Artikolu 1 u n-numru ta’ ettari fejn dawk id-derogi ġew applikati.
            
         
         
            Artikolu 4
            Destinatarji
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-23 ta’ Marzu 2022.
            
               
                  Għall-Kummissjoni
               
               Janusz WOJCIECHOWSKI
               
                  Membru tal-Kummissjoni
               
            
         
         
            (1)  ĠU L 347, 20.12.2013, p. 608.
         
            (2)  Ir-Regolament ta’ Delega tal-Kummissjoni (UE) Nru 639/2014 tal-11 ta’ Marzu 2014 li jissupplimenta r-Regolament (UE) Nru 1307/2013 tal-Parlament Ewropew u tal-Kunsill li jistabbilixxi regoli għal pagamenti diretti lil bdiewa skont skemi ta’ appoġġ fi ħdan il-qafas tal-politika agrikola komuni u li jemenda l-Anness X ta’ dak ir-Regolament (ĠU L 181, 20.6.2014, p. 1).